钦定古今图书集成/理学汇编/文学典/第197卷 > 《吴郡诗石记》前人
## 钦定古今图书集成/理学汇编/文学典/第197卷 > 《吴郡诗石记》前人

贞元初，韦应物为苏州刺史，房孺复为杭州，皆硕人
也。韦嗜诗，房嗜酒，每与宾友一醉一咏，其风流雅韵，
名播于吴中，或目韦房为诗酒仙。时予始年十四五，
旅于二郡，以幼贱不得与游宴，尤觉其才调高而郡
守尊。以当时心言，异日苏杭苟获一郡足矣。及今自
中书舍人间领二州，去年脱杭印，今年佩苏印，既醉
于此，又吟于彼，酣歌狂什，亦往往在人口中，则苏杭
之风景，韦、房之诗酒，兼有之矣，岂始望及此哉？然二
郡之物状人情，与曩时不异，前后相去三十七年，江
山是而齿发非，又可嗟矣！韦在此州，歌诗甚多，有《郡
宴》诗云：“兵卫森画戟，燕寝凝清香。”当时最为警策，今
刻此篇于石，传贻将来，因以予《旬宴》一章亦附于后。
虽雅俗不类，各咏一时之志，偶书石背，且偿其初心
焉。宝历元年七月二十日苏州刺史白居易题。